Goeie maniere – die sleutel tot goeie verhoudings - Jou Gesin | Solidariteit WêreldJou Gesin | Solidariteit Wêreld
Tuis › Artikels › Goeie maniere – die sleutel tot goeie verhoudings
Goeie maniere – die sleutel tot goeie verhoudings
Goeie maniere getuig van ʼn liefdevolle en bedagsame persoonlikheid, en van respek en omgee vir ander. Dis nooit te vroeg om vir jou kinders die sleutels tot die hart van volwassenes en ander kinders te gee nie. Dit sal hul menseverhoudinge regdeur hul lewe versterk en hul selfbeeld ʼn hupstoot gee. Goedgemanierde kinders kry gereeld positiewe terugvoer van volwassenes, en ander kinders wil graag met hulle speel.
Volgens dr. Ancois Opper, opvoedkundige sielkundige, begin die leer van goeie maniere tuis. ”As ouers beleefd teenoor hul kinders is, hulle met respek behandel en goeie maniere teenoor hulle openbaar, sal die kinders waarskynlik net so teenoor ander optree. Die goue reël is altyd – doen aan ander soos wat jy wil hê hulle aan jou moet doen.”
Wat is die basiese sleutels?
‘Asseblief’ en ‘dankie’, ‘hallo’ en ‘totsiens’ (of ta-ta) is die eerste hoflikheidswoorde wat jou kinders leer, selfs nog voordat hulle kan praat.
Tafelmaniere: ʼn Mens moet sit terwyl jy eet en drink en jy speel nie met kos of gooi dit op die vloer nie. Leer hulle om eetgerei reg te hanteer, om met ʼn toe mond te kou en nie met ʼn mond vol kos te praat nie. Hulle moet leer om te vra as hulle iets aan tafel nie kan bykom nie, en om nie met hul elmboë op die tafel leun nie of met eetgerei beduie nie. As hulle die tafel wil verlaat voordat almal klaar geëet het, moet hulle mooi vra om verskoon te word.
Geduld: Leer hulle om te wag tot ander mense klaar gepraat het voordat hulle iets sê of vra. Laat die maatjie eers klaar speel met ʼn spesifieke speelding voordat hulle daarmee mag speel. Leer hulle om hul beurt af te wag wanneer iets uitgedeel word. En om mooi te vra om verby te kom as iemand in hul pad staan.
Leer hulle respek vir ander se privaatheid, besittings, liggaam en hart: Hulle moet vra om met ʼn maatjie se speelgoed te speel en hulle moet dit nie breek nie. Al is hulle lus vir eetgoed in ander mense se huis, moet hulle vra of hulle asseblief daarvan mag kry en nie net vat nie. Klop voordat jy in iemand se kamer of ʼn badkamer ingaan. Moenie lelike dinge sê oor hoe ander mense lyk, hul kleredrag of besittings, of oor geskenke of eetgoed wat iemand vir hulle gee nie. Hulle moenie gestremde of anderskleurige mense spot of name noem nie. En ʼn mens slaan of byt nie ander mense of maak hulle op enige manier seer nie.
Mededeelsaamheid: Leer jou kinders om eetgoed met ander wat nie het nie, te deel. En om maatjies met hul speelgoed te laat speel.
Hulpvaardigheid: Leer hulle om mense te help wat sukkel en om te help opruim as hulle klaar gespeel of geëet het.
Leer hulle ook om ʼn hand voor hulle mond te hou as hul gaap, nies of hoes; om nie in hul neus te krap, vir ander mense tong uit te steek, of te vloek nie.
Só doen jy dit
Deur rollespel en jou voorbeeld kan die meeste van bogenoemde vaardighede aangeleer word.
Konsekwentheid. Verwag goeie maniere ten alle tye, op enige plek en in alle situasies.
Positiewe terugvoer. Prys hulle. Indien jy móét teregwys, doen dit, indien moontlik, onmiddellik en in privaatheid. Verduidelik op ʼn mooi manier wat hulle verkeerd gedoen het en watter gedrag meer aanvaarbaar is.
Geduld. Met tyd, deursettingsvermoë en herhaling sal hulle uiteindelik spontaan gepaste maniere openbaar.
Gebruik storieboeke, soos LAPA-uitgewers se Goeie Maniere -reeks: Die vriendelike ballerina, Cowboys kan ook jammer sê, Seerowers sê altyd asseblief en Prinsesse hou van deel. (Outeur: Timothy Knapman).
Dr Ancois Opper: ancois.opper@gmail.com of 082 336 4843
A woman’s health. http://awomanshealth.com/age-appropriate-manners/
The Spruce. http://etiquette.about.com/od/Manners/a/10-Great-Tips-For-Teaching-Kids-Manners.htm